Ди къуэш республикэхэм
Олимп мафIэм и эстафетэ
Къэрэшей-Шэрджэс. Республикэм и вице-премьер Уэзы Мурат иригъэкIуэкIа зэIущIэм щытепсэлъыхьащ 2014 гъэм и Олимп Джэгухэм я мафIэр республикэм зэрыпрахынур зэрыщекIуэкIыну щIыкIэм, абы зэрызыхуагъэхьэзырым.
Уэзы Мурат зэIущIэр къыщызэIуихым къыхигъэщащ Олимп мафIэм и эстафетэр республикэм пщIэ иIэу щекIуэкIын зэрыхуейр, мыхьэнэшхуэ зиIэ а Iуэхугъуэм иджыпсту зыубгъуауэ зыхуэгъэхьэзырыным зэрыщIэдзапхъэр.
УФ-м и субъектхэм Олимп, Паралимп мафIэхэр щызэIэпахыныр зэрекIуэкIынухэм я проектхэм я унафэщI Кузнецов Дмитрий зэпкърыхауэ къытеувыIащ эстафетэм и мурад нэхъыщхьэм, къызэгъэпэщыныгъэ Iуэхухэм ящыщу гулъытэ нэхъ зыхуэщIыпхъэхэм. «Сочэ-2014»-м и Олимп мафIэр махуи 123-кIэ Урысейм и щIыналъэ 83-м кIуэцIрыкIынущ. Псори зэхэту километр мин 65-м щIигъу гъуэгуанэ къызэранэкIынущ автомашинэхэмкIэ, мафIэгухэмкIэ, кхъухьлъатэхэмкIэ.
ХэкIыпIэфI мэхъу
Адыгей. Республикэм и Iэтащхьэ ТхьэкIушынэ Аслъэнджэрий лъакъуэрыгъажэ спортымкIэ олимп резервхэр щагъэхьэзыр республикэ сабий-ныбжьыщIэ школым щыIащ. Абы Урысейм велоспортымкIэ и федерацэм и лIыкIуэхэр Адыгейм къызэрыкIуэнум щытепсэлъыхьащ.
Сабий-ныбжьыщIэ школым нэхъри зрагъэубгъуну, ухуэныгъэщIэхэр ирагъэкIуэкIыну я мурадщ IуэхущIапIэм и унафэщIхэм. а жэрдэмыр республикэм и Iэтащхьэм диIыгъащ. «Лъакъуэрыгъажэ спорт лIэужьыгъуэр куэдкIэ къызэгъэпэщащ, абы къыдэкIуэу апхуэдэ школхэм егъэджэныгъэ, мылъку я лъэныкъуэкIэ заужьын папщIэ тхузэфIэкIымкIэ зыщIэдгъэкъуэнщ. Сабий псори Олимп чемпион мыхъуми, нэхъыщхьэр зэдгъэхъулIэфынущ: ар щIалэгъуалэр физкультурэмрэ спортымрэ къыхэшэнырщ, уэрамым ахэр къыдэмынэнырщ», — жиIащ ТхьэкIушынэм.
Лъакъуэрыгъажэ спортымкIэ федерацэм къызэрилъытэмкIэ, абы Урысейм зыщегъэужьынымкIэ Адыгейр хэкIыпIэфIщ. Мыгувэу абы и лIыкIуэхэр республикэм еблэгъэнущ икIи ТхьэкIушынэм щIыгъуу тепсэлъыхьынущ лъакъуэрыгъажэ спорт базэ а щIыналъэм щыухуэным.
УЭРДОКЪУЭ Женя.
